การเงินธนาคาร เตรียมจัดงานมหกรรมการเงินประจำปี 2564 Money Expo 2021 รับเปิดประเทศ
นายสันติ วิริยะรังสฤษฎ์ ประธานจัดงานมหกรรมการเงิน Money Expo เปิดเผยว่า วารสารการเงินธนาคาร กำหนดจัด งานมหกรรมการเงิน ประจำปี 2564 Money Expo 2021 รวม 4 ครั้ง ใน 4 ภูมิภาค ภายใต้แนวคิด "ความมั่งคั่งในมิติใหม่แห่งอนาคต" สอดรับกับการเปิดประเทศหลังจากสถานการณ์โควิด-19 ระลอกใหม่เริ่มคลี่คลาย ซึ่งจะนำไปสู่ความมั่นคงทางการเงินในระยะยาว ขณะเดียวกันยังเปิดโอกาสให้ประชาชนและผู้ประกอบการได้เข้าถึงแหล่งเงินได้อย่างทั่วถึง เพื่อให้สามารถดำเนินชีวิตและเดินหน้าธุรกิจต่อไปได้ ซึ่งจะเป็นส่วนหนึ่งในการช่วยพลิกฟื้นเศรษฐกิจไทยหลังวิกฤติโควิด-19สำหรับการจัดงานดังกล่าว เริ่มด้วย งานมหกรรมการเงินเชียงใหม่ ครั้งที่ 16 งานมหกรรมการเงินโคราช ครั้งที่ 15 งานมหกรรมการเงินหาดใหญ่ ครั้งที่ 11 และปิดท้ายด้วย งานมหกรรมการเงิน ครั้งที่ 21 อิมแพ็ค เมืองทองธานี โดยธนาคาร สถาบันการเงิน ตลาดหลักทรัพย์ฯ บริษัทหลักทรัพย์ บริษัทจัดการกองทุน บริษัทประกันชีวิต ประกันภัย โบรกเกอร์ทอง ต่างพร้อมนำเสนอบริการทางการเงินและการลงทุนอย่างครบวงจร พร้อมแคมเปญโปรโมชันพิเศษในรอบปี รวมทั้งมาตรการช่วยเหลือประชาชนและผู้ประกอบการที่ได้รับผลกระทบจากโควิด-19 อีกเป็นจำนวนมาก ด้านมาตรการของการจัดงานฯ ได้ยกระดับมาตราการที่เข้มข้นยิ่งขึ้น เพื่อสร้างความมั่นใจให้กับผู้เข้าร่วมงานและป้องกันการแพร่ระบาดโควิด-19